Yaser Erefat
Yaser Erefat (bi transkrîpsyona îngilîzî: Yassir Arafat, jdb. 4ê, 24ê an 27ê tebaxa 1929an li Qahîre, Misir; m. 11ê çiriya paşîn a 2004an li Clamart, li parêzgeha Hauts-de-Seine, Fransa), bi erebî: ياسر عرفات, Yāsir ʿArafāt, navê kevn: Muhammad ʿAbd ar-Rahmān ʿAbd ar-Ra'ūf ʿArafāt al-Qudwa al-Husaini, bi erebî: محمد عبد الرحمن عبد الرؤوف عرفات القدوة الحسيني, kodnav: Ebû ʿEmmar (bi erebî: أبو عمّار, ʾAbū ʿAmmār), siyasetmedar, dewletmedar û yek ji serokên gelê Filistînê bû. Ji 12ê sibata 1996an heya mirina xwe serokdewletê Otonomiya Filistînê bû. Sala 1994î de Xelata Nobel a aşitiyê girtiye. Damezrênerê Al Fatîh û Rêxistina Azadiya Filistînê bû. Bi xwe perwerdeya endazyariya avakirina xaniyan dîtibû. Li ser mirina wî ya li nexweşxaneyeka fransî, gelek guftûgo hate kirin. Gorî hinekan ew hatiye jehrkirin lê ti delîlek jî nehatiye dîtin. Yaser Erefat dîplomasiya rojavayiyan dimeşand. Têkiliyên wî bi dagirkerên Kurdistanê re baş bû. Wî ticarî behsa bindestî û hemançarenûsiya Kurdan nedikir. Ev yeka han dilê gelê Kurd lê sardikir û rexne lê dihate kirin.